钦定古今图书集成/理学汇编/学行典/第188卷 > 李大有
## 钦定古今图书集成/理学汇编/学行典/第188卷 > 李大有

按《金华府志》：“李大有，字谦仲，东阳人。体貌凝重，隆师
学问，昼夜自力。庆元二年，登进士第，判通州。民苦旱，
大有相地势，凿五狼山石麓，引江入河以溉之，自是
岁以大稔，而商舶亦竟达城下，为通州无穷之利。摄
郡事，吏持案白事，例钱合自支送，大有判曰：‘有例可
送，无法可支’。悉却之。入朝，主管官诰院，改太常寺主”
簿，迁博士，卒于官。大有与弟大同极相友爱，内外数
百指，犹同堂共食无闲言。宁宗为大书“怡怡堂”三字
以旌之。子自勉，以大有恩任州县，历班行，授江阴军，
不赴。自道以叔父大同恩为常宁丞。孙兴宗，由乡荐
知鄞县。